Postup mestskej časti Košice-Staré Mesto pri vybavovaní žiadostí, návrhov a iných podaní

(§ 5 ods. 1 písm. .d) zákona č.211/2000 Z. z. o slobodnom prístupe k informáciám a o zmene a doplnení niektorých zákonov)

Mestská časť Košice-Staré Mesto vybavuje žiadosti, návrhy a iné podania vždy tak, aby bolo zabezpečené objektívne zistenie skutočného stavu pri zachovaní zásady hospodárnosti a primeranej rýchlosti. O žiadosti, návrhoch a iných podaniach rozhodujú orgány mestskej časti Košice-Staré Mesto – miestne zastupiteľstvo a starosta mestskej časti v súlade s platnou úpravou a vnútro organizačnými právnymi predpismi.
Pri vybavovaní všetkých žiadostí, návrhov a iných podaní sa postupuje v súlade so základnými pravidlami správneho konania - § 3 zákona č. 71/1967 Zb. o správnom konaní v znení neskorších predpisov a primerane sa použijú aj jeho ustanovenia.

Stanovujú sa nasledovné pravidlá a postup vybavovania:
a) o vybavovaní sa vedú samostatné spisy,
b) lehota na vybavenie žiadosti je najneskôr do 8 pracovných dní odo dňa podania žiadosti o sprístupnenie informácií alebo odo dňa odstránenia nedostatkov žiadosti (§ 14 ods. 2 a 3 zákona č.211/2000 Z.z), ak citovaný zákon neustanovuje inak,
c) zákonnú lehotu na vybavenie žiadosti možno predĺžiť zo závažných dôvodov najviac o 8 pracovných dní, ak:
•	požadované informácie je potrebné vyhľadať mimo sídla mestskej časti Košice- Staré Mesto
•	je požadovaný väčší počet oddelených, alebo odlišných informácií
•	pri sprístupnení alebo vyhľadaní požadovaných informácií vznikli preukázateľné technické problémy
d)	predĺženie lehoty sa žiadateľovi oznámi vždy písomne, najneskôr pred uplynutím lehoty uvedenej v bode b),
e) 	mestská časť (poverení zamestnanci) je oprávnená vyzvať žiadateľa, resp. toho kto podal podanie, aby v lehote do 15 dní od doručenia výzvy doplnil údaje, prípadne poskytol vysvetlenie. Zároveň je oprávnená požiadať o poskytnutie súčinnosti pri vybavovaní žiadosti. Ak súčinnosť nebude poskytnutá, resp. údaje nebudú doplnené, mestská časť Košice-Staré Mesto môže žiadosť vybaviť alebo odložiť,
f) 	o výsledku vybavenia žiadosti mestská časť Košice-Staré mesto upovedomí žiadateľa písomne,
g) 	anonymné žiadosti, návrhy a podnety mestská časť Košice–Staré Mesto vybavuje podľa vlastnej úvahy v závislosti od konkrétnych okolností. V tomto prípade lehoty neplynú.